CHO คว้างานผลิตรถเข็นอาหารบนสายการบินใหญ่ระดับประเทศ ดันยอด Backlog แตะ 6.50 พันลบ.
CHO คว้างานผลิตรถเข็นอาหารบนสายการบินใหญ่ระดับประเทศ ดันยอด Backlog แตะ 6.50 พันลบ. เล็งขยายศูนย์บริการซ่อมรถบรรทุก "สิบล้อ 24 ชั่วโมง" ให้ครบ 8 แห่งใน 3 ปี
12 ก.พ. 2561

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช ทวี จำกัด (มหาชน) หรือ CHO เปิดเผยว่า บริษัทได้ลงนามรับงานออกแบบและผลิตรถลำเลียงอาหารสำหรับเครื่องบิน (Catering) จาก “สายการบินใหญ่ในประเทศ” จำนวน 6 คัน มูลค่ารวมประมาณ 50 ล้านบาท ระยะเวลาส่งมอบงานภายในปี 2561 ทำให้สามารถรับรู้เป็นรายได้ภายในปีนี้ทั้งหมด
ทั้งนี้ เมื่อปลายปี 60 บริษัทได้รับคำสั่งซื้อผลิตรถลำเลียงอาหารสำหรับเครื่องบิน (X-Catering) จากสายการบินใหญ่ในประเทศมาแล้วจำนวน 21 คัน ซึ่งสามารถส่งมอบงานได้ตรงตามคุณภาพและกำหนดเวลาส่งผลทำให้ได้รับความไว้วางใจจากลูกค้าต่อเนื่อง ส่งผลให้บริษัทมีปริมาณงานในมือที่รอรับรู้รายได้ (Backlog) เพิ่มขึ้นเป็น 6,500 ล้านบาท (รวมงานโครงการพิเศษที่รับสัญญาแล้ว) ซึ่งจะทยอยรับรู้รายได้ในปีนี้กว่า 2,710 ล้านบาท
“รถลำเลียงอาหารสำหรับเครื่องบินของบริษัทมีจุดเด่นที่การออกแบบครอบคลุมการใช้งานสำหรับเครื่องบินทุกขนาด ตั้งแต่เล็ก-กลาง-ใหญ่ รูปแบบทันสมัย มีสมรรถนะปลอดภัย มีความแข็งแรงทนทาน และมีระบบการทำงานที่เที่ยงตรง สามารถรักษาอุณหภูมิและความสะอาดของอาหารที่บรรทุกอยู่ภายในได้ ทำให้ได้รับความไว้วางใจจากลูกค้าจนได้รับงานดังกล่าว นอกจากนี้บริษัทยังส่งออกรถลำเลียงอาหารสำหรับเครื่องบินไปยังประเทศแถบเอเชีย เช่น ประเทศเวียดนาม ฮ่องกง เกาหลีใต้ และหลายประเทศในกลุ่มประเทศแถบตะวันออกกลางอีกด้วย” นายสุรเดช กล่าว
สำหรับแผนการดำเนินธุรกิจในปี 61 บริษัทยังคงมุ่งเน้นขยายตลาดทั้งในและต่างประเทศ พร้อมกับการขยายศูนย์บริการซ่อมรถบรรทุก “สิบล้อ 24 ชั่วโมง” ให้ครบ 8 แห่งภายใน 3 ปี (61-63) เพื่อเสริมสร้างความแข็งแกร่งของบริษัท รวมถึงการบริหารจัดการต้นทุนต่างๆ อย่างมีประสิทธิภาพมากยิ่งขึ้น